Source: http://docplayer.fi/8128579-Kuluttajainformaatioasetuksen-vaikutus-pakkauksiin-ja-tuotteiden-tasalaatuisuuden-kehittaminen-elintarvikeyrityksessa.html
Timestamp: 2018-09-24 18:22:06+00:00
Document Index: 26042500

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

Kuluttajainformaatioasetuksen vaikutus pakkauksiin ja tuotteiden tasalaatuisuuden kehittäminen elintarvikeyrityksessä - PDF
Download "Kuluttajainformaatioasetuksen vaikutus pakkauksiin ja tuotteiden tasalaatuisuuden kehittäminen elintarvikeyrityksessä"
1 Veronica Koverola Kuluttajainformaatioasetuksen vaikutus pakkauksiin ja tuotteiden tasalaatuisuuden kehittäminen elintarvikeyrityksessä Metropolia Ammattikorkeakoulu Insinööri (AMK) Bio- ja elintarviketekniikka Insinöörityö
2 Tiivistelmä Tekijä(t) Otsikko Sivumäärä Aika Tutkinto Veronica Koverola Kuluttajainformaatioasetuksen vaikutus pakkauksiin ja tuotteiden tasalaatuisuuden kehittäminen elintarvikeyrityksessä 45 sivua + 2 liitettä insinööri (AMK) Koulutusohjelma Bio- ja elintarviketekniikka Suuntautumisvaihtoehto Ohjaaja(t) Laadunvalvonta ja tuotekehitys Tuotekehitys- ja laatupäällikkö Kati Häyhä Laadunvalvoja Katriina Ojaniemi Lehtori Pia Laine Uusi kuluttajainformaatioasetus (1169/2011/EY) yhtenäistää ja uudistaa elintarvikkeiden pakkausmerkinnät EU-alueella. Siirtymäajat asetuksen käyttöönottoon ovat meneillään, ja ne päättyvät yleisten elintarvikemerkintöjen osalta vuonna 2014 ja ravintoarvomerkintöjen osalta vuonna Insinöörityön tavoitteena oli luoda hyvät lähtökohdat kuluttajainformaatioasetuksen toteuttamiseen sekä kasvattaa tuoteturvallisuutta ja elintarvikkeiden tasalaatuisuutta yrityksessä. Insinöörityö aloitettiin vertailemalla nykyistä pakkauslainsäädäntöä uuteen kuluttajainformaatioasetukseen. Kerätyistä tiedoista luotiin selkeä tietopaketti yrityksen käyttöön. Yhdelle elintarvikeyrityksen olemassa olevalle tuotteelle laadittiin esimerkkityyppisesti uuden asetuksen mukaiset pakkausmerkinnät. Lakimuutoksen vaikutuksia tuotteisiin pohdittiin myös kuluttajan näkökulmasta. Insinöörityön käytännön osuudessa päivitettiin ja uudistettiin yrityksen raaka-ainetietokanta, jotta se noudattaisi asetuksessa esitettyjä vaatimuksia. Työn käytännön osuuteen kuului myös laatukriteerien luominen kaikista yrityksen tuotteista ja tuotetuntemuskoulutuksen järjestäminen. Edellä mainittujen toimenpiteiden avulla parannettiin tuoteturvallisuutta ja tuotteiden tasalaatuisuutta. Insinöörityön aikana onnistuttiin kokoamaan perusteelliset raaka-ainetiedot lähes kaikilta tavarantoimittajilta. Projekti oli mittava, sillä toimittajia oli yli sata ja moni heistä toimittaa useaa raaka-ainetta yritykselle. Tuotelaatukriteereistä on apua tuotannon henkilökunnan päivittäisessä työssä. Tuotetuntemuskoulutuksen avulla kaikkien yrityksen työntekijöiden osaamista päivitettiin ja lisättiin. Tuotelaatukriteereitä ja tuotetuntemuskoulutusta hyödynnetään jatkossa yrityksen eri toiminnoissa, kuten kuluttajapalvelun asiakaspalautteisiin vastaamisessa ja päivittäisessä laadunvalvonnassa. Laadunvalvonta ja tuotteiden tasalaatuisuus vaativat jatkuvaa kehitystä ja lopputyön avulla osaamista parannettiin koko henkilökunnan osalta. Avainsanat Kuluttajainformaatioasetus 1169/2011, valmisruoka, pakkausmerkinnät
3 Abstract Author(s) Title Number of Pages Date Degree Veronica Koverola The effect on the provision of food information to consumers to food packages and developing stable product quality in a food company 45 pages + 2 appendices 11 November 2012 Bachelor of Engineering Degree Programme Biotechnology and Food Engineering Specialisation option Instructor(s) Product development and quality control Kati Häyhä, Product development and quality control manager Katriina Ojaniemi, Quality control Pia Laine, Lecturer The new EU regulation (1169/2011/EU) on the provision of food information to consumers unifies and reforms foodstuff labeling in the EU area. Changes brought by the regulation can already be obeyed, but transition times end in 2014 concerning the mutual labeling and in 2016 concerning the nutrition value markings. The purpose of this thesis was to create a good starting point for executing the new regulation and to increase product safety and stable quality in the company. This thesis begun by comparing the present legislation in to the new regulation. Studied information of the effects of the regulation to food packages was gathered into this thesis for the company s use. The provision of food information to consumers was applied into one product manufactured by the food company. Effects of the new regulation were studied from the consumer s view as well. The company s raw-material database was updated and renewed, so that there would be enough information for the demands of the regulation. Creating a product quality criteria for all the company s products and arranging a product knowledge education were part of the practical part of this thesis. The abovementioned actions contribute in increasing product safety and even product quality. Thorough raw-material information was successfully gathered during this thesis almost from all the raw-material suppliers. The project was large, because there were more than 100 raw-material suppliers and many of those supply several raw-materials to the company. The product quality criteria are helpful in daily work in the food production and by the product knowledge education employee s knowledge was updated and increased. The product quality criteria and the product knowledge education will also benefit the rest of the company in the future in different purposes, for example in the consumer service or in daily product quality control. Quality control and stable product quality demand constant development and with this thesis the know-how of the whole staff was increased. Keywords EU regulation (1169/2011) on the provision of food information to consumers, convenience food, labeling
4 Sisällys Lyhenteet 1 Johdanto 1 TEORIA 2 2 Elintarvikkeiden pakkausmerkintöjä ja pakkauksia koskeva lainsäädäntö Nykyinen pakkausmerkintöjä koskeva lainsäädäntö Pakolliset pakkausmerkinnät Tarvittaessa tehtävät pakkausmerkinnät Ravintoarvomerkinnät Uusi kuluttajainformaatioasetus Pakolliset elintarviketiedot Pakolliset ravintoarvomerkinnät Merkintöjen luettavuus 22 SELVITYSTYÖ YRITYKSESSÄ 23 3 Insinöörityön käytännön osuuden kulku 23 4 Tuotespesifikaatiot Tuotespesifikaatioista yleisesti Tuotespesifikaatioiden päivitys elintarvikeyrityksessä Tuotelehdet 27 5 Tuotelaatukriteerit Tuotetuntemuskoulutus Asiakaspalautteet ja niiden käsittely 31 6 Lakimuutoksen vaikutuksia Kuluttajainformaatioasetus yrityksen näkökulmasta Elintarvikkeen nimi 32
5 6.1.2 Ainesosaluettelo Sisällön määrä Vähimmäissäilyvyysaika Ravintoarvoilmoitus Alkuperämaa tai -alue Luettavuus Kuluttajainformaatioasetus kuluttajan näkökulmasta Case: Lihapullat ja muusi -annosateria 39 7 Yhteenveto 42 Lähteet 44 Liitteet Liite 1. Allergioita ja intoleransseja mahdollisesti aiheuttavat aineet ja tuotteet Liite 2. Vitamiinit ja kivennäisaineet, joilla voidaan täydentää kuluttajainformaatioasetuksen (1169/2011) mukaista ravintoarvomerkintää
6 1 1 Johdanto Joulukuussa 2011 voimaan astuneen kuluttajainformaatioasetuksen (EU/1169/2011) tarkoitus on yhtenäistää elintarviketoimijoiden pakkausmerkinnät EU:n alueella sekä turvata kuluttajille riittävä tiedonsaanti elintarvikkeista pakkausmerkintöjen välityksellä. Lakimuutoksen toteuttamisen vastuu on elintarviketoimijalla, jonka nimellä tuotetta myydään EU:n alueella tai joka tuo elintarviketta EU:n markkinoille sen ulkopuolelta. Kuluttajainformaatioasetuksen vaikutukset näkyvät kuluttajalle entistä tarkempina pakkausmerkintöinä, kun taas elintarviketoimijalle lakimuutos tarkoittaa entistä perusteellisempaa tiedonhankintaa sen käyttämistä raaka-aineista. Siirtymäaika päättyy pakollisten elintarviketietojen osalta vuonna 2014 ja pakollisen ravintoarvomerkinnän osalta vuonna [1] Insinöörityön tavoitteena oli selvittää kuluttajainformaatioasetuksen vaikutuksia toimeksiantajan tuotteisiin ja pakkauksiin yritykselle tarpeellisin ja soveltuvin lain osin. Lisäksi työn tavoitteena oli parantaa ja kehittää yrityksen tuotteiden tasalaatuisuutta ja tuoteturvallisuutta. Työn käytännön osuus koostui kolmesta osaprojektista: 1) tuotespesifikaatioiden päivityksestä 2) tuotelaatukriteerien luomisesta ja 3) tuotetuntemuskoulutuksen järjestämisestä. Selvitystyö aloitettiin uusimalla kaikki yrityksen raaka-ainetiedot eli tuotespesifikaatiot, joiden pohjalta voidaan tehdä asetuksen vaatimat muutokset pakkausmerkintöihin. Yrityksessä laadittiin oma perusteellinen spesifikaatiolomake, joka jaettiin raaka-ainetoimittajille täytettäväksi. Spesifikaatioiden sisältämien tietojen perusteella tehdään esimerkiksi pakkausmerkinnät, joten ajantasaiset ja perusteelliset tiedot ovat hyvin olennainen osa yrityksen toimintaa. Tuotelaatukriteerien ja tuotetuntemuskoulutuksen avulla luotiin henkilökunnalle apuvälineet tuotteiden tasalaatuisuuden parantamiseen. Näistä osaprojekteista on apua myös jokapäiväisessä laadunvalvonnassa, kun henkilökunnalla on tietotaito kaikkien tuotteiden oikeanlaisia ominaisuuksia koskien. Ison mittakaavan teollisessa tuotannossa on tärkeää ylläpitää tuoteturvallisuutta ja pakkauksien informatiivisuutta. Insinöörityön tulokset tuovat yritykselle selkeyttä muuttuvan lainsäädännön asettamiin vaatimuksiin ja siten helpottavat pakkausmerkintöjen tekoa.
7 2 TEORIA 2 Elintarvikkeiden pakkausmerkintöjä ja pakkauksia koskeva lainsäädäntö 2.1 Nykyinen pakkausmerkintöjä koskeva lainsäädäntö Elintarvikepakkauksiin vaadittavat merkinnät voidaan jakaa kahteen ryhmään: yleisiin ja erityisiin pakkausmerkintöihin. Yleiset pakkausmerkinnät tehdään kaikkiin elintarvikkeisiin, ellei toisin määrätä. Erityiset pakkausmerkinnät koskevat sellaisia elintarvikkeita, joista on säädetty erityissäädökset laissa (esimerkiksi pakasteasetus ja GMOelintarvikkeita koskeva asetus). Kaikkia elintarvikkeita koskevat yleiset pakkausmerkintäsäädökset on ilmoitettu kauppa- ja teollisuusministeriön asetuksessa elintarvikkeiden pakkausmerkinnöistä (1084/2004), elintarvikelaissa (23/2006) ja yleisessä elintarvikeasetuksessa (178/2002/EY). Elintarvikkeiden ravintoarvomerkinnöistä on säädetty kauppa- ja teollisuusministeriön päätöksessä (1496/1993). Tulevaisuudessa merkintävaatimukset ovat lähtökohtaisesti samat kuin ennen, mutta kuluttajainformaatioasetuksen (1169/2011/EY) myötä niihin tulee lisäyksiä ja tarkennuksia. Tästä lisää luvussa 3.2. [2, s. 5] Elintarvikkeisiin tehtävien merkintöjen tarkoitus on tiedottaa kuluttajaa muun muassa elintarvikkeen laadusta, valmistustavasta ja erilaisista ainesosista sekä niistä ainesosista, joita kuluttajan on mahdollisesti syytä välttää esimerkiksi allergian takia. Jotta nämä kriteerit täyttyvät, on kauppa- ja teollisuusministeriön asetuksessa 1084/2004 määritelty pakolliset pakkausmerkinnät (taulukko 1). Merkinnät pitää tehdä pysyvällä tavalla ja riittävän suurikokoisin kirjasimin, jotta ne ovat mahdollisimman helposti havaittavia ja selkeitä. Pakolliset pakkausmerkinnät tulee tehdä suomeksi ja ruotsiksi. [2, s. 5, 7 8; 3]
8 3 Taulukko 1. Kauppa- ja teollisuusministeriön antaman asetuksen (1084/2004) määrittelemät pakolliset yleiset merkinnät. 1. Elintarvikkeen nimi. 2. Ainesosaluettelo. Ainekset lueteltuna valmistusajankohtaisen painon mukaan alenevassa järjestyksessä. Lisätty vesi ja muut haihtuvat valmistusaineet ilmoitetaan sen mukaan, kuinka paljon niitä on lopputuotteessa. Jos lopullisessa tuotteessa on alle 5 % lisättyä vettä tai haihtuvia valmistusaineita, niitä ei tarvitse ilmoittaa. 3. Sisällön määrä. Elintarvikkeen nettopaino tai nestemäisillä elintarvikkeilla tilavuus. 4. Vähimmäissäilyvyysaika tai viimeinen käyttöajankohta. 5. Valmistajan, pakkaajan tai EU:ssa olevan myyjän nimi tai toiminimi ja osoite. 6. Elintarvike-erän tunnus. 7. Tiettyjen ainesosien määrät. 8. Alkuperämaa tai alue, jos tiedon puuttuminen voi johtaa kuluttajaa harhaan alkuperän suhteen. 9. Säilytysohje tarvittaessa. 10. Käyttöohje tarvittaessa. 11. Varoitusmerkinnät tarvittaessa. 12. Alkoholipitoisuus, jos nestemäisessä elintarvikkeessa on yli 1,2 til-% tai kiinteässä elintarvikkeessa yli 1,8 massa-% alkoholia Pakolliset pakkausmerkinnät Elintarvikkeen nimi on kuluttajan kannalta yksi tärkeimmistä pakkausmerkinnöistä. Se yksilöi tuotteen ilmoittamalla selvästi mistä elintarvikkeesta on kyse. Nimen on oltava EU:n lainsäädännössä määritelty virallinen nimi kyseiselle tuotteelle. Jos nimeä ei ole EU-tasolla määritelty, nimeksi tulee Suomen lainsäädännön mukainen nimi. Mikäli Suomen lainsäädännössäkään nimeä kyseiselle tuotteelle ei ole määritelty, on nimen oltava yleisessä käytössä vakiintunut tai muuten tarpeeksi yksilöivä nimi. Siitä tulee
9 4 käydä ilmi tuotteen olomuoto tai erityinen käsittelytapa, kuten jauhaminen, jos sellainen tieto on kuluttajan kannalta olennainen. Nimen tarkoitus on selkeyttää tuotteesta syntyvää kuvaa kuluttajan silmissä ja estää sen sekoittuminen muihin samankaltaisiin tuotteisiin. Nimi muodostetaan mahdollisimman hyvin tuotetta kuvaavien ilmaisujen avulla. Esimerkiksi juusto-pekonikastikkeen nimi kertoo tuotteen identifioivista ainesosista ja mausta. Vapaaehtoisesti ilmoitettavat tavaramerkit (esimerkiksi Koskenlaskijasulatejuusto) tai kauppanimet (esimerkiksi olutmakkara) eivät korvaa elintarvikkeen nimeä, ja ne on selkeästi erotettava pakkausmerkinnöissä. Siksi elintarvikkeen nimi tulee merkitä tarpeeksi suurikokoisin kirjasimin tuotenimeen verrattuna, ja nämä kaksi on sijoitettava tarpeeksi lähekkäin, jotta kuluttajia ei harhaanjohdettaisi nimen suhteen. [2, s. 18; 3] Ainesosalla tarkoitetaan ainetta tai valmistetta, jota on käytetty elintarvikkeen valmistuksessa ja jota on mukana lopputuotteessa. Näitä ovat valmistusaineet, lisäaineet ja ravitsemukselliset lisät, kuten vitamiinit ja kivennäisaineet. Kaikkia lopputuotteessa olevia aineita ei tarvitse ilmoittaa, jos niiden ei katsota olevan ainesosia. Niin sanotut carry over- lisäaineet ovat raaka-aineen mukana tulevia lisäaineita, joilla ei ole lisäaineellista merkitystä lopputuotteessa eikä niitä sen takia tarvitse merkitä ainesosaluetteloon. Valmistuksen apuaineita tai lisäaineiden kantaja-aineita ei myöskään tarvitse ilmoittaa edellyttäen, että aineiden määrä ei ole merkittävä. Kuitenkin kaikki yliherkkyyttä aiheuttavat aineet (liite 1) pitää ilmoittaa ainesosaluettelossa omilla nimillään eikä pelkällä E-koodilla. Ainesosaluettelon edessä on oltava otsikko valmistus- ja lisäaineet, aineosat, ainesosat tai ainekset. Vaihtoehtoisesti riittää myös lause tai johdanto, jossa esiintyy jokin edellä luetelluista otsikoista. [2, s ] Ainesosien ilmaiseminen ryhmänimillä, kuten juusto, kasvisöljy tai tärkkelys on mahdollista tiettyjen sääntöjen puitteissa. Esimerkiksi lihan yhteydessä on ilmoitettava eläinlajit, joista liha on peräisin, ja kasvisrasvoissa on ilmoitettava niiden mahdollisesta kovettamisesta. Mausteet voidaan ilmaista ryhmänimellä mausteet, jos niitä on lopputuotteessa alle 2 %. Kaikki liitteessä 1 luetellut yliherkkyyttä mahdollisesti aiheuttavat aineet on kuitenkin ilmoitettava omalla nimellään ainesosaluettelossa. [2, s. 30] Pakkauskaasuja ei katsota ainesosiksi, joten niitä ei ole tarpeellista merkitä ainesosaluetteloon. Pakkaukseen tehdään kuitenkin merkintä pakattu suojakaasuun. [2, s. 61]
10 5 Koostettujen ainesosien ilmoittamiseen on olemassa kaksi erilaista käytäntöä. Koostettu ainesosa joko puretaan yksittäisiksi ainesosiksi omalle painon mukaiselle paikalleen, tai sitten koostettu ainesosa ilmoitetaan kokonaisuudessaan omalla painon mukaisella paikallaan. Tällöin sen sisältämät yksittäiset ainesosat on ilmoitettava välittömästi koostetun ainesosan jälkeen esimerkiksi suluissa. [2, s. 32] Kaikkien elintarvikkeiden ainesosia ei tarvitse ilmoittaa. Esimerkiksi käsittelemättömien marjojen tai lihan ainesosia ei ole tarpeen avata, koska tällaiset tuotteet ovat usein yhdestä ainesosasta koostuvia ja niiden nimi on sama kuin ainesosan nimi. Tuotteet on yksinkertaisesti valmistettu ja vain niille ominaisista, yksinkertaisista ainesosista. [2, s. 26] Sisällön määrä tarkoittaa elintarvikkeen määrää pakkauksessa pakkaushetkellä. Määrät ilmoitetaan yleisesti tunnetuin yksiköin, kuten grammoina tai desilitroina. Jos kiinteää tuotetta myydään esimerkiksi suolaliemessä, joka on kuluttajan kannalta merkityksetön väliaine, on pakkausmerkinnöissä ilmoitettava kokonaissisältö ja valutettu paino erikseen. Kaksoispainomerkintää ei tarvitse tehdä, jos liemi, esimerkiksi lihapullien kermakastike, on tarkoitettu nautittavaksi. Se on kuitenkin suotavaa kuluttajan edun vuoksi. [2, s. 43] Elintarvikkeen pakkauksessa on ilmoitettava vähimmäissäilyvyysaika (parasta ennen - merkintä), tai mikrobiologisesti helposti pilaantuville elintarvikkeille on ilmoitettava viimeinen käyttöajankohta. Parasta ennen -merkintä kertoo ajanhetken, johon asti elintarvike säilyttää sille tyypilliset ominaisuudet (esimerkiksi värin ja maun). Viimeinen käyttöajankohta määritellään lainmukaisten säilytyslämpötilojen mukaan niin, että tuote säilyy näissä lämpötiloissa ilmoitettuun viimeiseen käyttöajankohtaan saakka. Merkinnät tehdään helposti havaittaviksi ja selkeiksi. Parasta ennen- tai viimeinen käyttöpäivä -merkintöjä ei ole sallittua lyhentää esimerkiksi muotoon p.e. tai v.k.p, koska kuluttajan ei voida olettaa ymmärtävän näitä lyhenteitä yksiselitteisesti. Vastuu säilyvyyden merkitsemisestä on valmistajalla tai pakkaajalla. [2, s ] Valmistajaksi katsotaan toimija, joka on jalostanut, koostanut tai muulla käsittelytavalla saattanut elintarvikkeen lopulliseen muotoonsa. Valmistaminen on elintarvikkeen yhdistämistä muihin ainesosiin, kypsentämistä, säilömistä tai muuta vastaavaa. Pakkaukseen tulee merkitä valmistajan, pakkaajan tai EU:ssa toimivan myyjän nimi, toiminimi tai aputoiminimi ja osoite. Jos pakkaukseen merkitty toimija ei ole elintarvikkeen val-
11 6 mistaja, tulisi merkintöjä täydentää maininnalla pakkaaja tai markkinoija. Tällä tavoin voidaan ehkäistä kuluttajien harhaanjohtamista. [2, s. 51] Eläinperäisiin elintarvikkeisiin sekä kasvi- ja eläinperäisiä aineosia sisältäviin yhdistelmäelintarvikkeisiin merkitään tunnistusmerkintä (kuva 1). Tunnistusmerkinnän avulla elintarvikkeen alkuperä voidaan jäljittää tiettyyn tuotantolaitokseen. Soikeaan merkintään on merkitty sijaintimaan nimen lyhenne, laitoksen hyväksymisnumero ja EYtunnus, mikäli laitos sijaitsee Euroopan unionin alueella. [2, s. 51] FI 0000 EY Kuva 1. Esimerkki tuotantolaitoksen tunnistusmerkinnästä. Mikäli elintarvikepakkaus sisältää paloiteltua lihaa, on tunnistusmerkintä tehtävä tuotteen etikettiin niin, että se tuhoutuu pakkauksen avaamisen yhteydessä. Tämä ei kuitenkaan ole tarpeen, mikäli avaaminen tuhoaa koko pakkauksen, kuten esimerkiksi mikroaterioiden kohdalla tapahtuu. [2, s. 51] Elintarvike-erä merkitään tunnuksella, jonka perusteella yksittäinen elintarvike voidaan jäljittää tiettyyn valmistuserään. Tämä on tärkeä työkalu määräystenvastaisten elintarvike-erien markkinoilta takaisinvetämistilanteissa. Tunnuksen eteen merkitään L, jos erätunnus ei muuten erotu tarpeeksi hyvin muista pakkausmerkinnöistä. Vastuu erätunnuksen merkitsemisestä on elinkeinonharjoittajalla, eli elintarvikkeen tuottajalla, valmistajalla, pakkaajalla tai myyjällä. [2, s. 5; 3] Tarvittaessa tehtävät pakkausmerkinnät Ainesosan määrään ilmoittaminen on pakollista, jos kyseinen ainesosa on mainittu elintarvikkeen nimessä tai jos kuluttaja tavallisesti yhdistää ainesosan elintarvikkeen nimeen. Siksi esimerkiksi kinkun määrä pitää ilmoittaa kinkkukiusauksen tai lihan määrä
12 7 kaalikääryleiden pakkausmerkinnöissä. Ainesosan määrä ilmoitetaan myös silloin, jos kyseinen ainesosa erottaa elintarvikkeen muista vastaavanlaisista tuotteista tai jos sitä korostetaan muuten pakkausmerkinnöissä. Jos esimerkiksi pastan pakkausmerkinnöissä on teksti Entistä kermaisempi resepti!, tulee kerman määrä ilmoittaa pakkausmerkinnöissä. Ainesosan määrä pitää ilmoittaa, jos sitä korostetaan pakkausmerkinnöissä sanoin, kuvin tai muulla vastaavalla tavalla. Esimerkiksi suklaapatukan maidon määrä pitää ilmoittaa, jos suklaapakkauksessa on maitokirnun kuva. Elintarvikkeessa luontaisesti esiintyviä ainesosia ei tarvitse ilmoittaa erikseen (esimerkiksi kahvin kofeiini). [2, s ; 3; 4, s ] Tämänhetkisen lainsäädännön mukaan suolapitoisuuden merkitseminen painoprosentteina on säädetty pakolliseksi niiden elintarvikkeiden osalta, joiden katsotaan olevan merkittäviä suolan lähteitä. Näitä ovat juustot, lihavalmisteet ja makkarat, kalavalmisteet, ruokaleivät, keitot, liemet ja kastikkeet (myös jauheet ja tiivisteet), ruokasuolaa sisältävät maustevalmisteet ja muut puolivalmiit ja valmiit ruoat. Suolapitoisuuden ja voimakassuolaisuuden merkitseminen on tämän hetkistä Suomen kansallista lainsäädäntöä. Suolaa koskevat tarkemmat merkintävaatimukset on nähty tarpeellisiksi, koska suomalaisilla on korkeampi verenpaine muihin Euroopan kansoihin verrattuna. Sairastuvuus ja kuolleisuus sepelvaltimotautiin ja aivohalvaukseen on yleistä, ja vähäsuolaisen ruokavalion tiedetään vähentävän kyseisiä terveydellisiä riskejä. Voimakassuolainen -merkintä tehdään elintarvikkeisiin, joiden suolapitoisuus ylittää kyseiselle elintarvikeryhmälle asetetun rajan (taulukko 2).
13 8 Taulukko 2. Elintarvikeryhmien suolapitoisuuden raja-arvot, joiden ylittyessä pakkausmerkintöihin pitää merkitä teksti voimakassuolainen. Suolapitoisuuden Elintarvike raja-arvo (%) Juustot 1,3 Leikkele-, ruoka ja raakamakkarat, pois lukien kestomakkarat 1,7 Muut leikkeleenä käytettävät lihavalmisteet 1,9 Kalavalmisteet 1,9 Ruokaleivät 1,2 Näkkileivät ja hapankorput 1,6 Aamiaisviljavalmisteet 1,6 Keitot, liemet ja kastikkeet mukaan lukien jauheet ja tiivisteet tarjoiluvalmiina 0,9 Muut puolivalmiit ja valmiit ruoat 1,1 Nykyinen elintarvikelainsäädäntö tarkoittaa ruokasuolapitoisuudella natriumkloridin (NaCl) määrää nautintavalmiissa lopputuotteessa. Ruokasuolamerkintä kattaa elintarvikkeeseen lisätyn suolan määrän. Sen pitoisuus on noin 2,5 -kertainen verrattuna elintarvikkeen natriumpitoisuuteen. Ruokasuolan kokonaismäärä voidaan merkitä ainesosaluetteloon suolan yhteyteen tai muualle pakkaukseen. Se ilmoitetaan yhden desimaalin tarkkuudella joko tutkittuna keskiarvona tai suolapitoisuuden heitellessä saman tuotteen eri tuotantoerien välillä maksimiarvona ( suolaa enintään x % ). [2, s ] Jos elintarviketta on täydennetty ravitsemuksellisesti vitamiineilla ja kivennäisaineilla, on näiden määrät ja prosenttiosuudet päivän saantisuosituksiin verrattuna (ADI-arvot) ilmoitettava. ADI-arvojen (Acceptable daily intake) lisäksi ravitsemuksellisesti täydennettyyn elintarvikkeeseen tulee merkitä niin sanottu pitkä ravintoarvomerkintä (taulukko 4). [2, s. 36] Pakkausmerkinnöissä tulee ilmoittaa alkuperämaa tai -alue, jos sen puuttuminen saattaa johtaa kuluttajaa harhaan. Alkuperämaa on se maa, jossa elintarvike on valmistettu tai tuotettu. Merkintä suositellaan sijoitettavaksi pakkauksen etusivulle, jolloin minimoi-
14 9 daan kuluttajan harhaan johtumista elintarvikkeen alkuperänmaan suhteen. Pakkauksessa olevat logot, kuvat tai muut merkinnät eivät saa olla harhaanjohtavia. [2, s. 53] Säilytysohjeet merkitään tuotteeseen silloin, kun sen säilyminen parasta ennen - päiväykseen asti edellyttää erityisiä säilytysolosuhteita, kuten tuotteen säilyttämistä kuivassa ja pimeässä. Normaalista poikkeaviksi lämpötiloiksi katsotaan kaikki huoneenlämpötilasta poikkeavat lämpötilat. Merkintä vaaditaan myös silloin, jos kuluttaja ei mahdollisesti voi tietää tuotteen oikeanlaista säilytystapaa. Mikrobiologisesti helposti pilaantuviin tuotteisiin säilytysohje on pakollinen. Samoin käyttöohjeet tulee merkitä elintarvikkeen pakkaukseen, jos on mahdollista, että niiden puuttuminen voi aiheuttaa terveydellistä tai taloudellista vaaraa kuluttajalle tai tuotetta voidaan käyttää muuten väärin. [2, s. 56; 4, s. 28] Tarvittavat varoitusmerkinnät koskevat lähinnä erilaisten makeutus- ja väriaineiden käyttöä. Esimerkiksi atsovärejä sisältävän elintarvikkeen pakkausmerkintöihin tulee kirjoittaa voi vaikuttaa haitallisesti lasten aktiivisuustasoon ja heikentää tarkkaavaisuutta ja aspartaamia sisältävään elintarvikkeeseen on merkittävä sisältää fenyylialaniinin lähteen. Tiettyjen sääntöjen puitteissa elintarvikkeeseen voidaan ristikontaminaation riskin takia merkitä tuote saattaa sisältää pähkinää. Tällä merkinnällä ei kuitenkaan saa korvata hyvän tuotantohygienian mukaisia menettelyitä tuotantolaitoksessa. [2, s ] Ionisoivalla säteilyllä käsitellyt elintarvikkeet merkitään tekstillä säteilytetty tai käsitelty ionisoivalla säteilyllä. Ainoastaan kuivattujen mausteyrttien, mausteiden ja maustekasvien säteilyttäminen on sallittua. Jos säteilytetty elintarvike on ainesosana toisessa elintarvikkeessa, on säteilytyksestä ilmoitettava pakkauksen ainesosaluettelossa kyseisen ainesosan nimen kohdalla. [2, s. 67] Ravintoarvomerkinnät Ravintoarvomerkinnän esittäminen pakkauksessa on siinä tapauksessa pakollista, että tuotteen pakkauksessa, markkinoinnissa ynnä muussa sellaisessa esitetään elintarvikkeeseen liittyvä ravitsemus- tai terveysväite. Ravitsemusväitteitä ovat esimerkiksi runsaskuituinen tai sokeriton. Samoin ravintoarvomerkintä pitää olla pakkauksessa, jos elintarviketta on täydennetty vitamiineilla ja/tai kivennäisaineilla tai jos se kuuluu erityisruokavaliovalmisteisiin. Ravintoarvot annetaan 100 grammaa tai millilitraa lopputuotetta
15 10 kohden. Ravintoarvot voidaan esittää lyhyellä (taulukko 3) tai pitkällä merkinnällä (taulukko 4), ja taulukoita voidaan täydentää muilla ravintoarvomerkinnöillä. Yhä enemmän pakkauksia on alettu täydentää myös niin sanotuilla GDA-merkinnöillä (Guideline Daily Amount), jotka kertovat tuotteen ravintosisällön viitteelliseen päiväsaannin. Elintarvikkeen sisältämät ravintoarvot suhteutetaan päivittäiseen energiamäärän vertailuarvoon, joka on 2000 kcal. Suhteutetut arvot ilmaistaan prosentuaalisina arvoina ja auttaen kuluttajia tuotteiden vertailussa. [2, s. 61, 70; 4, s. 7 8] Taulukko 3. Lyhyen ravintoarvomerkinnän sisältö ja yksiköt oikeassa järjestyksessä ilmoitettuna. Lyhyt ravintoarvomerkintä Sisältö Energiasisältö Proteiinia Hiilihydraatteja Rasvaa Yksikkö kj, kcal g g g Pitkä ravintoarvomerkintä on pakollinen silloin, kun esitetään ravitsemusväite koskien sokereita, tyydyttyneitä rasvahappoja, ravintokuitua tai natriumia. Terveysväitteen yhteydessä pitkä ravintoarvomerkintä on aina pakollinen. Muussa tapauksessa lyhyt merkintätapa on riittävä, esimerkiksi silloin kun ravitsemusväite koskee matalaa energiasisältöä tai proteiinin määrää. [2, s. 62; 4, s. 7] Taulukko 4. Pitkän ravintoarvomerkinnän sisältö ja yksiköt oikeassa järjestyksessä ilmoitettuna. Pitkä ravintoarvomerkintä Sisältö Energiasisältö Proteiinia Hiilihydraatteja joista sokereita Rasvaa joista tyydyttyneitä rasvahappoja Ravintokuitua Natriumia Yksikkö kj, kcal g g g g g g g
16 Uusi kuluttajainformaatioasetus Kuluttajainformaatioasetus (EU) N:o 1169/2011 on annettu toimeenpantavaksi jokaisessa EU:n jäsenvaltiossa osittain kolmen ja osittain viiden vuoden siirtymäajan kuluessa. Asetuksella kootaan yhteen kaksi elintarvikkeiden pakkausmerkintöjen tärkeää osa-aluetta: yleiset merkinnät ja ravintoarvomerkinnät. Tavoitteena on tarjota kuluttajille mahdollisuudet tunnistaa elintarvike, käyttää sitä tarkoituksenmukaisesti ja antaa valinnan mahdollisuus yksilöllisten ruokavaliotarpeiden tyydyttämiseen. Turvalliset ja terveelliset elintarvikkeet vaikuttavat merkittävästi kansan terveyteen, ja sitä edistääkseen asetus pyrkii helpottamaan kuluttajien tiedonsaantia. Näin kuluttajat voivat tehdä tietoon perustuvia valintoja väärien mielikuvien sijaan. [1, s. 19] Siirtymäaika yleisten merkintöjen osalta päättyy eli kolmen vuoden kuluttua asetuksen antamisesta. Edellä mainittuun päivämäärään mennessä jokaisen EUalueella myytävän elintarvikkeen pitää täyttää taulukon 5 mukaiset pakolliset merkinnät. Ravintoarvomerkintöjä koskeva siirtymäaika päättyy viiden vuoden kuluttua asetuksen antamisesta eli Kuluttajainformaatioasetusta saa alkaa noudattaa heti, kun yritys on siihen valmis. Asetuksen tuomia muutoksia voi alkaa toteuttaa vähitellen pakkauksissa. Esimerkiksi allergeeneja saa alkaa korostaa ainesosaluettelossa jo ennen kuin lihan alkuperämaan ja -alueen ilmoittamista koskevat tarkentavat säädökset ovat tulleet komissiolta. [5, s. 2, 24] Asetusta sovelletaan yrityksiin ja suurkeittiöihin, joiden toiminta on jollain tasolla organisoitunutta ja jatkuvaa. Yksityishenkilöiden harjoittamaa elintarvikkeiden tarjoilua tai käsittelyä esimerkiksi hyväntekeväisyys- ja urheilutapahtumissa ei katsota kuuluvan kuluttajainformaatioasetuksen soveltamisalaan. [1, s. 24] Pakolliset elintarviketiedot Elintarviketiedoilla tarkoitetaan elintarviketta koskevia tietoja, jotka asetetaan loppukuluttajan saataville elintarvikkeen mukana. Tiedot voivat sijaita suoraan etiketillä tai muulla elintarviketta seuraavalla materiaalilla. Pakollisten elintarviketietojen antamisella pyritään suojelemaan kuluttajien etuja ja terveyttä. Merkintöjen avulla loppukuluttajat voivat tehdä tietoon perustuvia päätöksiä ruokavalionsa suhteen. Pakollisia elintarviketietoja valittaessa on pyritty kiinnittämään erityistä huomiota terveydellisiin, taloudellisiin, eettisiin, ympäristöön liittyviin ja sosiaalisiin näkökulmiin. [1, s ]
17 12 Lain edellyttämien pakollisten elintarviketietojen on täytettävä tietyt kriteerit ennen kuin niitä voidaan vaatia toimijoilta. Näiden tietojen on kuvattava elintarvikkeen yksilöllisyyttä, ominaisuuksia tai koostumusta. Tiedot voivat myös kertoa elintarvikkeen turvallisesta käytöstä tai edesauttaa kuluttajan terveyden suojelua informoimalla elintarvikkeen säilyvyydestä, säilytyksestä tai käyttöohjeesta. Ne voivat ilmoittaa vaarallisen tai haitallisen käytön terveysvaikutuksista, tietyille ryhmille vaarallisista aineista elintarvikkeen koostumuksessa tai tarjota lisätietoa elintarvikkeen ravitsemuksellisista erityispiirteistä. Elintarvikkeen ravitsemukselliset erityispiirteet voivat vaikuttaa varsinkin erityisruokavaliota noudattavien kuluttajien, kuten diabeetikkojen ja keliaakikkojen päätöksiin. Heidän tulee voida tehdä ruokavaliotansa koskevat päätökset luotettavan tiedon pohjalta. [1, s. 26] Hyvät tiedotuskäytänteet edellyttävät, että ilmoitetut tiedot eivät saa johtaa kuluttajaa miltään osin harhaan. Niiden on oltava täysin selviä ja helposti ymmärrettäviä. Ilmoitetuilla tiedoilla ei saa korostaa jonkin tuotteessa olevan ainesosan läsnäoloa tai puuttumista, mikäli kaikilla samanlaisilla elintarvikkeilla on tämä sama piirre. Hyvät tiedotuskäytänteet koskevat myös elintarvikkeen mainontaa ja esillepanoa esimerkiksi Internetissä ja kaupoissa. [1, s. 26] Toimijalla on viime käden vastuu tietojen laillisuudesta ja paikkaansa pitävyydestä. Tuotantoketjussa toimija on se, kenen nimellä tuotetta myydään EU:ssa tai kuka tuo tuotetta EU:n markkinoille sen rajojen ulkopuolelta. Toimija huolehtii pakollisten elintarviketietojen toimittamisesta elintarvikkeen mukana varmistaen niiden oikeellisuuden sen hetkisen lainsäädännön mukaan. Toimijat ovat vastuussa kaikista pakkausmerkintöihin tekemistään muutoksista, eivätkä he saa tietoisesti toimittaa lain vastaisesti merkittyjä tuotteita. Tukkujen ynnä muiden sellaisten on huolehdittava pakkaamattomien elintarvikkeiden pakollisten tietojen siirtymisestä asiakkaalleen, esimerkiksi suurtalouskeittiöille. [5, s. 27] Kuluttajainformaatioasetuksen määrittelemät pakolliset elintarviketiedot ovat lähtökohtaisesti samat kuin pakkausmerkintädirektiivissä (2000/13/EY) ja kansallisessa pakkausmerkintäasetuksessa (1084/2004). Pakkausmerkintädirektiivi (2000/13/EY) on laadittu EU:n tasolla koskemaan kaikkia Euroopan unionin sisäisessä kaupankäynnissä olevia elintarvikkeita. Pakkausmerkintäasetus (1084/2004) on Suomen kansallista lainsäädäntöä, joka on laadittu pakkausmerkintädirektiivin pohjalta. Asetukseen on lisätty ja tarkennettu yksityiskohtia Suomen lainsäädännöllisiin tarpeisiin. [6]
18 13 Taulukko 5. Kuluttajainformaatioasetuksen (1169/2011) määrittelemät pakolliset elintarviketiedot. 1. Elintarvikkeen nimi. 2. Ainesosaluettelo. Ainekset lueteltuna valmistusajankohtaisen painon mukaan alenevassa järjestyksessä. Haihtuvat valmistusaineet ilmoitetaan sen mukaan, kuinka paljon niitä on lopputuotteessa. 3. Liitteen 1 mukaiset allergioita ja intoleransseja mahdollisesti aiheuttavat aineet korostetusti merkittyinä. 4. Sisällön määrä. Elintarvikkeen nettopaino tai nestemäisillä elintarvikkeilla tilavuus. 5. Vähimmäissäilyvyysaika tai viimeinen käyttöajankohta. 6. Valmistajan, pakkaajan tai EU:ssa olevan myyjän nimi tai toiminimi ja osoite. 7. Ravintoarvoilmoitus. 8. Tiettyjen ainesosien tai ainesosien ryhmien määrät. 9. Alkuperämaa tai alue, jos tiedon puuttuminen voi johtaa kuluttajaa harhaan alkuperän suhteen. 10. Erityiset säilytysolosuhteet tarvittaessa. 11. Erityiset käyttöolosuhteet tarvittaessa. 12. Käyttöohje tarvittaessa. 13. Tietyt varoitusmerkinnät tai lisätiedot tarvittaessa. 14. Alkoholinpitoisuus, jos nestemäisessä elintarvikkeessa on yli 1,2 til- % tai kiinteässä elintarvikkeessa yli 1,8 massa-% alkoholia. Elintarvikkeen nimeä koskevaan lainsäädäntöön kuluttajainformaatioasetus tuo muutamiin poikkeustapauksiin tarkentavia nimeämisohjeita. Nimen on edelleen oltava elintarvikkeelle EU:ssa määritelty virallinen nimi, eikä sitä saa korvata esimerkiksi kaupallisella merkillä. Edelleen nimessä on mainittava sen fyysinen olomuoto sekä siihen kohdistunut erityiskäsittely, kuten savustus tai jauhaminen, jos tiedon puuttuminen voi joh-
19 14 taa kuluttajaa harhaan. Jos elintarvike on pakastettu ennen myyntiä, mutta myydään sulatettuna, on sen nimeen liitettävä termi sulatettu. Poikkeuksena ovat sellaiset lopputuotteet, joiden komponenteista vain osa on pakastettu ja sulatettu ennen myyntiä. Esimerkiksi annosateriaan lisättyjä pakastettuja ainesosia, kuten porkkananpaloja, ei tarvitse huomioida tuotteen nimessä. Jos pakastaminen on teknisesti pakollinen tuotantoprosessin vaihe tai jos sulattamisella ei ole kielteistä vaikutusta elintarvikkeen turvallisuuteen ja laatuun, ei myöskään lisämerkintää nimen yhteydessä vaadita. [1, s. 30, 48] Jos elintarvikkeessa normaalisti tai luonnollisesti oleva raaka-aine on korvattu toisella ainesosalla, on tästä ilmoitettava selkeästi tuotteen nimen läheisyydessä. Myös lihavalmisteisiin, raakalihavalmisteisiin ja kalatuotteisiin lisätyt eri eläinlajeista peräisin olevat proteiinit ja hydrolysoidut proteiinit ja niiden alkuperät pitää ilmoittaa tuotteen nimessä. [1, s. 48] Tiettyihin liha- ja raakalihavalmisteisiin lisätty vesi (ylittäessään 5 painoprosenttia) on ilmoitettava tuotteen nimessä. Näitä valmisteita ovat leikkeleet, paistit, viipaleet, annokset ja ruhon muodossa olevat liha- ja raakalihavalmisteet. Sama koskee kalastustuotteiden paloja, viipaleita, annoksia tai fileitä. Jos lihavalmiste, raakalihavalmiste tai kalastustuote on koostettu erilaisista paloista, mutta kuluttajalla on vaarana luulla tuotteen olevan yksittäinen lihan- tai kalanpala, on pakkaukseen merkittävä teksti paloista yhdistetty liha/kala. [1, s. 48] Elintarvikkeen nimi, sisällön määrä ja yli 1,2 tilavuusprosenttia alkoholia sisältävien juomien alkoholipitoisuus on esitettävä samassa kentässä. Pääasiallisella kentällä tarkoitetaan pakkauksen osaa, jonka kuluttaja todennäköisimmin huomaa ensimmäisenä elintarvikkeen ostohetkellä. Pääasiallisen kentän avulla kuluttaja voi päätellä millaisesta tuotteesta on kyse. [1, s. 29] Ainesosaluettelon nimeämiseen ja ainesosien keskinäiseen ilmoittamisjärjestykseen liittyvät säännöt pysyvät entisellään. Lisätty vesi ja haihtuvat ainesosat ilmoitetaan normaalisti lopputuotteen painoprosentteina eikä alle 5 %:n suuruisia määriä tarvitse ilmoittaa. Poikkeuksena ovat liha, raakalihavalmisteet, jalostamattomat kalastustuotteet ja jalostamattomat simpukat. [1, s. 30, 51]
20 15 Ainesosaluettelon on sisällettävä kaikki elintarvikkeen ainesosat. Vaikka ainesosaa olisi hyvin pieni määrä elintarvikkeessa, tulee se kuitenkin merkitä ainesosaluetteloon. Myös erilaiset seokset (pieninä tai suurina määrinä) pääsääntöisesti avataan ainesosaluetteloon, ellei toisin mainita. Esimerkiksi ainesosat, joiden osuus lopputuotteesta on alle 2 %, voidaan luetella muiden ainesosien jälkeen. Carry over -lisäaineita ja valmistuksen apuaineita ei tarvitse merkintä (pois lukien liitteessä 1 luetellut aineet). [1, s. 31, 51] Mauste- ja yrttiseokset, joissa mikään mauste tai yrtti ei ole painoltaan hallitsevana ainesosana voidaan ilmoittaa painon mukaan eri järjestyksessä. Lopussa pitää olla ilmaisu vaihtelevina osuuksina. Kasvialkuperää olevat öljyt voidaan tulevaisuudessa ilmoittaa ryhmänimellä kasviöljyt, jonka jälkeen ilmoitetaan öljyjen alkuperäkasvit. Lopuksi voidaan ilmaista vaihtelevina osuuksina. Paikka ainesosaluettelossa on kasviöljyn kokonaispainon mukaisessa kohdassa. Kovetettujen öljyjen kohdalla on mainittava kokonaan kovetettu tai osittain kovetettu. Samat säännöt koskevat kasvialkuperää olevia puhdistettuja rasvoja. [1, s. 51; 5, s. 5] Sekoituksina elintarvikkeeseen lisätyt ainesosat, kuten sieni- tai marjasekoitukset voidaan ilmoittaa yhteisnimellä sieniä tai marjoja. Edellytyksenä on, että yksikään komponenteista ei ole määrällisesti hallitsevana. Seokset ilmoitetaan omalla valmistusajankohtaisen painon mukaisella paikallaan, eikä niiden määrää tarvitse erikseen ilmoittaa. Sekoituksienkin kohdalla tulee kuitenkin huomioida liitteessä 1 lueteltujen allergeenien ilmoittamista koskevat säädökset. [1, s. 30, 51, 55] Kaikki valmistettua nanomateriaalia sisältävät ainesosat pitää merkitä ainesosaluetteloon. Ainesosan nimen perässä on oltava nano suluissa. [1, s. 31] Muutamissa poikkeustapauksissa ainesosaluettelo on mahdollista jättää kokonaan pois. Esimerkiksi käsittelemättömien hedelmien ja vihannesten tai hiilihapotetun veden kohdalla sitä ei tarvitse tehdä pakkausmerkintöihin. [1, s. 31] Liitteessä 1 luetellut aineet tulee ilmoittaa ainesosaluettelossa omalla painonmukaisella paikallaan. Kyseisen ainesosan on erotuttava selvästi luettelosta, esimerkiksi kirjasinlajin, kirjasintyylin tai taustavärin avulla. Jos elintarvikkeen eri ainesosat tai valmistuksen apuaineet ovat peräisin yhdestä ainoasta liitteessä 1 luetelluista aineista, on tämä mainittava selkeästi kunkin asianomaisen ainesosan tai valmistuksen apuaineen kohdalla.
21 16 Jos elintarvikkeessa ei ole ainesosaluetteloa, on pakkaukseen lisättävä merkintä sisältää jotakin liitteessä 1 luetelluista ainesosista, esimerkiksi pähkinää. [1, s ] Pakkauksen sisällön määrän ilmoittamiseen tulee kuluttajainformaatioasetuksen myötä muutamia tarkentavia sääntöjä. Tapauksissa, joissa esimerkiksi tuotteen nettopaino tai -tilavuus on alle 5 grammaa tai 5 millilitraa, sisältöä ei tarvitse ilmoittaa. Tämä poikkeus ei kuitenkaan koske yrttejä tai mausteita. Lukuiset poikkeukset kannattaa aina tarkistaa voimassa olevasta lainsäädännöstä. [1, s. 32] Ryhmäpakkauksen sisällön määrän merkitsemiseen on erilaisia vaihtoehtoa riippuen siitä, millaisesta ryhmäpakkauksesta on kyse. Jos ryhmäpakkaus sisältää pakattuja yksittäispakkauksia (esimerkiksi neljän jogurtin ryhmäpakkaus), pitää pakkauksessa ilmoittaa yhden jogurtin sisällön määrä ja jogurttien lukumäärä (esimerkiksi 4x90 g). Jos ryhmäpakkaukseen pakattujen yksikköpakkausten lukumäärä on helposti laskettavissa ryhmäpakkauksen läpi, voidaan ryhmäpakkaukseen merkitä vain yksikköpakkauksen sisällön määrä. Tämä kuitenkin edellyttää yksikköpakkausten vähäistä määrää ryhmäpakkauksessa, jotta yksiköt on helppo laskea pakkauksen läpi. Jos ryhmäpakkauksen yksiköt eivät ole yksikköpakattuja (esimerkiksi neljän jauhelihapihvin ryhmäpakkaus), pakkaukseen merkitään sisällön kokonaismäärä ja yksiköiden lukumäärä (esimerkiksi 350 g / 4 kpl). [1, s. 56] Vähimmäissäilyvyysaika voidaan päivän tarkkuudella ilmoittaa merkinnällä parasta ennen Kuukausi- tai vuositasolla ilmoitettaessa käytetään uusia ohjeistuksia, eli tuotteet merkitään esimerkiksi teksteillä parasta ennen 03/2012 loppua tai parasta ennen 2012 loppua. Tuotteisiin on tarvittaessa liitettävä säilytysohje, jota noudattamalla tuote säilyy ilmoitettuun ajankohtaan saakka. Mikrobiologisesti helposti pilaantuvat tuotteet pitää edelleen merkitä viimeisellä käyttöajankohdalla. [1, s. 32, 57; 7, s. 41] Aineosien määrän ilmoittamiseen kuluttajainformaatioasetuksella ei ole suurta vaikutusta. Olemassa olevien ohjeiden mukaisesti ainesosan määrä pitää edelleen ilmoittaa, jos se esiintyy elintarvikkeen nimessä tai jos kuluttaja tavallisesti yhdistää ainesosan elintarvikkeeseen. Ainesosan määrä ilmoitetaan myös silloin, kun ainesosaa on korostettu sanoin tai kuvin pakkauksessa. Määrä ilmoitetaan aina, kun ainesosa on olennainen elintarvikkeen luonnehtimiseksi tai jos jokin tietty ainesosa erottaa elintarvikkeen muista nimellisesti tai ulkomuodollisesti samankaltaisista tuotteista. Ainesosan määrä
22 17 ilmoitetaan prosentteina, ja ilmoitettu määrä vastaa käytön hetkellä olevaa ainesosan määrää elintarvikkeessa. Poikkeuksellisesti haihtuvien ainesosien määrä ilmoitetaan lopputuotteessa olevien paino-osuuksien mukaan. Aineosien määrät ilmoitetaan elintarvikkeen nimessä tai nimen välittömässä läheisyydessä tai ainesosaluettelossa kyseisen ainesosan välittömässä yhteydessä. [1, s. 32, 55] Kuluttajainformaatioasetuksen mukaan ainesosan määrää ei ole pakko ilmoittaa silloin, kun elintarvikkeessa oleva kiinteä ainesosa myydään liemessä, jonka valutettu nettopaino on jo kertaalleen ilmoitettu kaksoispainomerkinnän avulla. Määrän ilmoittaminen ei ole pakollista sellaisille ainesosille tai ainesosien ryhmille, jotka esiintyvät elintarvikkeen nimessä mutta eivät vaikuta kuluttajan valintaan siinä maassa, missä kyseistä elintarviketta myydään. Määrää ei tarvitse ilmoittaa siitä syystä, että määrän vaihtelu ei ole olennainen asia elintarvikkeen määrittelemiseksi tai sen erottamiseksi samanlaisista elintarvikkeista. Lisättyjen vitamiinien ja kivennäisaineiden määrän ilmoittaminen on riittävää pelkässä ravintoarvoilmoituksessa. [1, s. 32, 55] Alkuperämaan tai -alueen merkintä on edelleen pakollista, jos sen mainitsematta jättäminen voi johtaa kuluttajaa harhaan. Elintarvikkeen mukana seuraavissa tiedoissa, etiketissä tai muualla pakkauksessa ei saa olla mitään harhaanjohtavaa informaatioita alkuperämaasta, kuten esimerkiksi muiden kuin alkuperämaan tunnuksia kuvina tai teksteinä. Kaikkien tuoreiden, jäädytettyjen ja jäähdytettyjen sianlihojen, lampaan- ja vuohenlihojen sekä siipikarjan lihojen alkuperämaat on aina pakollista ilmoittaa. Täytäntöönpanosäädöksiä alkuperämaan tai -alueen ilmoittamisen suhteen tarkennetaan joulukuuhun 2013 mennessä. [1, s. 33, 59; 8] Pääainesosan alkuperämaa on ilmoitettava, jos se ei ole sama kuin elintarvikkeen alkuperämaa. Vaihtoehtoisesti voidaan pakkausmerkinnöissä kertoa, että pääainesosan alkuperämaa ei ole sama kuin elintarvikkeen alkuperämaa. Pääainesosalla tarkoitetaan ainesosaa tai ainesosien yhdistelmää, jonka osuus elintarvikkeesta on yli 50 % tai jonka kuluttaja yleensä liittää elintarvikkeen nimeen. Esimerkiksi suomalaisena markkinoidun ruisleivän, jonka pääraaka-aine on tanskalainen ruisjauho, alkuperämaan lisäksi täytyy ilmoittaa jauhojen alkuperämaa. Pääainesosan ja elintarvikkeen alkuperää koskevia säädöksiä tullaan tarkentamaan komission toimesta viimeistään , eli asetus on tältä osin vielä keskeneräinen. Komissio tulee laatimaan myös kertomukset lihan ja ainesosana käytetyn lihan alkuperämaan ilmoittamisesta huomioiden syntymä-, kasvu- ja teurastuspaikan mennessä. [1, s. 33; 7, s ; 8]
23 18 Säilytys- ja käyttöolosuhteiden osalta ei tule uusia ohjeita, vaan pakkausmerkintöjen teossa noudatetaan olemassa olevaa lakia. Elintarvikkeen oikeanlaisen säilytyksen ja käytön mahdollistamiseksi pakkauksen avaamisen jälkeen on tarvittaessa pakkaukseen merkittävä säilytysolosuhteet ja/tai tuotteen käyttöaika. Myös käyttöohjeiden osalta säännöt pysyvät ennallaan, eli ne on laadittava sellaisiksi, että elintarviketta voidaan niiden avulla käyttää tarkoituksenmukaisesti. [1, s ] Pienille pakkauksille on kuluttajainformaatioasetuksessa annettu muutamia helpotuksia pakollisten elintarviketietojen merkitsemistä varten. Jos pakkauksen suurimman pinnan pinta-ala on alle 10 cm 2, pitää etiketissä tai pakkauksessa itsessään ilmoittaa vain elintarvikkeen nimi, liitteessä 1 luetellut allergeenit, elintarvikkeen sisällön määrä ja vähimmäissäilyvyysaika tai viimeinen käyttöajankohta. [1, s. 28] Pakolliset ravintoarvomerkinnät Nykyisen lainsäädännön mukaan ravintoarvomerkinnät ovat vapaaehtoiset silloin, kun elintarvikkeeseen ei liitetä ravitsemus- tai terveysväitettä, siihen ei ole lisätty vitamiineja tai kivennäisaineita eikä elintarvike kuulu erityisruokavaliovalmisteisiin tai mihinkään erityisruokavaliovalmisteryhmiin. Kuluttajainformaatioasetuksen myötä taulukon 6 mukainen ravintoarvomerkintä tulee pakolliseksi pääsääntöisesti kaikkiin elintarvikepakkauksiin tiettyjä poikkeuksia, kuten yli 1,2 tilavuusprosenttia alkoholia sisältäviä juomia, lukuun ottamatta. Lyhyet (taulukko 3) ja pitkät ravintoarvomerkinnät (taulukko 4) poistuvat ja ne tullaan korvaamaan yhdellä yhtenäisellä mallilla (taulukko 6). Taulukko 6. Kuluttajainformaatioasetuksen (1169/2011) myötä pakolliseksi tuleva ravintoarvomerkintä. Pakollinen ravintoarvomerkintä Sisältö Energiasisältö Rasvaa joista tyydyttyneitä rasvahappoja Hiilihydraatteja joista sokereita Proteiinia Suolaa Yksikkö kj, kcal g g g g g g
24 19 Kuluttajainformaatioasetuksessa suolalla tarkoitetaan suolaekvivalenttipitoisuutta, joka on laskettu kaavalla suola = natrium 2,5. Kaikki natrium, myös raaka-aineissa luontaisesti esiintyvä, lasketaan mukaan elintarvikkeen suolapitoisuuteen. Nykyisessä lainsäädännössä ruokasuolalla tarkoitetaan natriumkloridia (NaCl), kun tulevaisuudessa suolaksi luetaan kaikki elintarvikkeessa esiintyvä natrium (Na). Tämä tulee vaikuttamaan yrityksien ja valvovien viranomaisten suola-analyyseihin. Lakimuutoksen jälkeen suolan määrää ei voida tutkia kloridin (Cl) määritykseen perustuvilla analyyseillä, vaan elintarvikkeesta tulee aina määrittää natrium. [1, s. 21, 42] Kaiken natriumin (myös luontaisen) huomioiminen suolapitoisuudessa tulee nostamaan elintarvikepakkauksiin merkittyjä suolapitoisuuksia, vaikka todellisuudessa elintarvikkeiden ruokasuolan määrä pysyy entisellään. Voimakassuolaisuuden ilmoittamista koskevat säädökset kuluttajainformaatioasetuksen valossa ovat vielä viranomaisten pohdinnan alla, sillä esimerkiksi raja-arvoja pitäisi tarkastaa. Sen ilmoittaminen olisi edelleenkin Suomen kansallista lainsäädäntöä. Voimakassuolaisuuden merkitseminen vaikeuttaa elintarvikkeiden maahantuontia ulkomailta, koska pakkauksiin pitäisi tehdä erityisesti Suomea varten merkintä voimakassuolainen. [9] Muutos on huomioitu myös uudessa pakollisessa ravintoarvomerkinnässä, jossa suola tulee ilmoittaa natriumin tilalla. Tarpeen mukaan ravintoarvoilmoituksen välittömään läheisyyteen voidaan merkitä suolapitoisuuden johtuvan tuotteessa luontaisesti esiintyvästä natriumista. Tämä muutos pakollistaa suolan merkitsemisen kaikkiin elintarvikkeisiin, joihin on pakollista merkitä ravintoarvomerkintä. Nykyisten ohjeiden mukaan suolapitoisuuden ilmoittaminen on pakollista vain sellaisille elintarvikkeille, joiden katsotaan olevan merkittäviä ruokasuolan lähteitä. Kuluttajainformaatioasetuksen yksi tavoitteista on antaa kuluttajille hyvät lähtökohdat tietoon perustuvien päätöksien tekemiseen, ja suolan määrän ilmoittamisen on katsottu palvelevan tätä tarkoitusta paremmin kuin natriumin määrän ilmoittaminen. Ravintokuidun määrä poistuu pakollisesta ravintoarvomerkinnästä. [1, s. 21, 34, 42; 2, s ; 6; 7, s. 46] Ravintoarvoilmoitus on esitettävä yhtenä kokonaisuutena pääasiallisessa nähtävissä olevassa kentässä pakolliseksi säädettyä vähimmäiskirjasinkokoa käyttäen. Tiedot on esitettävä taulukkona niin, että numeroarvot ovat suorassa linjassa ja taulukossa 5 esitetyssä järjestyksessä. Tietojen esittäminen vaakasuorilla riveillä on perusteltua silloin, kun pakkauksessa ei ole tilaa taulukolle. [1, s. 36]
25 20 Pakollista ravintoarvomerkintää on mahdollista täydentää ilmoittamalla kerta- ja monityydyttyneet rasvat, polyolit, tärkkelys, ravintokuitu ja liitteessä 2 luetellut vitamiinit ja kivennäisaineet pakollisten ravintoarvojen lisäksi. Täydentävistä tiedoista voidaan esittää yksi tai useampi. Ravintoaineiden oikea ilmoittamisjärjestys ja yksiköt on esitetty taulukossa 7. Jos energiasisältö tai ravintoaineiden määrä elintarvikkeessa on hyvin vähäinen, voidaan kyseisten kohtien määrän ilmoittamisen sijasta merkitä sisältää vähäisiä määriä ravintoarvoilmoituksen välittömään läheisyyteen. [1, s. 34] Taulukko 7. Täydennetty ravintoarvomerkintä, jossa on kaikki ravintoaineet kuluttajainformaatioasetuksen (1169/2011) mukaisessa järjestyksessä ilmoitettuna. Täydennetty ravintoarvomerkintä Sisältö Yksikkö Energiasisältö kj, kcal Rasvaa g josta g - tyydyttynyttä g - kertatyydyttymättömät rasvat g - monityydyttymättömät rasvat g Hiilihydraatit g joista g - sokereita g - polyolit g - tärkkelys g Ravintokuitu g Proteiinia g Suolaa g Vitamiinit ja kivennäisaineet liite 2 Vitamiineilla ja kivennäisaineilla voidaan täydentää ravintoarvomerkintää, jos niitä esiintyy elintarvikkeessa merkitsevä määrä. Vitamiinin tai kivennäisaineen määrä katsotaan merkitseväksi silloin, kun sitä on mahdollista saada 15 % päivittäisen saannin vertailuarvosta 100 grammasta tai 100 millilitrasta elintarviketta (pois lukien juomat). Juomissa vitamiinien ja kivennäisaineiden määrät ovat merkitseviä, jos niitä voi saada 7,5 % päivittäisen saannin vertailuarvosta 100 millilitrasta juomaa. Jos elintarvikkeen pakkaus on yhden annoksen kokoinen ja siitä voi saada vitamiineja tai kivennäisaineita 15 % vertailuarvoista, katsotaan silloinkin vitamiinien ja kivennäisaineiden määrät merkitseviksi. Ravintoarvoilmoitusta täydennettäessä vitamiinit ja kivennäisaineet pitää ilmoittaa 100 grammaa tai 100 millilitraa kohden sekä prosenttiosuuksina saannin vertailuarvois-
26 21 ta (ADI-arvoina). Vitamiinit ja kivennäisaineet sekä niiden päivittäisen saannin vertailuarvot aikuisilla on lueteltuna liitteessä 2. [1, s. 61] Elintarvikkeen pakkauksessa on mahdollista toistaa energiasisältö tai energiasisältö yhdessä rasvan, tyydyttyneen rasvan, sokerin ja suolan määrän kanssa. Toistettavat tiedot pitää sijoittaa pakkauksen etupuolelle. Energiasisällön ja muiden ravintoaineiden määrät on ilmoitettava sellaisina kuin ne ovat lopputuotteessa. Tapauskohtaisesti arvot voivat olla keskiarvoja, jotka perustuvat elintarvikkeen valmistajan tekemiin analyyseihin tai laskelmiin. Laskelmat on tehtävä raaka-aineiden tunnettujen tai todellisten keskiarvojen perusteella tai vaihtoehtoisesti yleisesti tunnettujen ja hyväksyttyjen arvojen perusteella. [1, s. 35; 6; 7, s. 45] Mikäli elintarvikkeen ravintoarvot halutaan esittää ravintoarvoilmoituksen lisäksi GDAmerkinnällä, pitää merkinnän välittömässä läheisyydessä olla teksti Aikuisen keskivertokäyttäjän saannin vertailuarvo (8 400 kj/2 000 kcal). Ravintoarvojen viitteelliset päiväsaantien vertailuarvot on esitetty taulukossa 8. [1, s. 35] Taulukko 8. Energian ja ravintoaineiden viitteellisten päiväsaantien vertailuarvot aikuisilla. Energia tai ravintoaine Energia Rasvan kokonaismäärä Tyydyttyneet rasvat Hiilihydraatit Sokerit Proteiini Suola Kuitu Saannin vertailuarvo aikuisilla 8400 kj / 2000 kcal 70 g 20 g 260 g 90 g 50 g 6 g 25 g Energiasisältö yhdessä tyydyttyneiden rasvojen, sokereiden ja suolan määrien kanssa on mahdollista toistaa elintarvikkeen pakkauksessa GDA-merkintää käyttäen. Energiasisältö ja ravintoarvot voidaan myös ilmaista annosta tai kulutusyksikköä kohden. Tämä edellyttää sitä, että tuotteen sisältämät annokset tai kulutusyksiköt on ilmoitettu selvästi tuotteen etiketissä tai muualla pakkauksessa ravintoarvoilmoituksen välittömässä läheisyydessä. Viitteellisen päiväsaannin GDA-merkinnässä sokereilla tarkoitetaan kokonaissokereita ja niiden määrää. Kokonaissokereihin lasketaan elintarvikkeessa luontaisesti esiintyvä sokeri (esimerkiksi glukoosi ja laktoosi) ja lisätty sokeri. [1, s ; 10]